แสนสิริรับทุนนอกกลับมาคุยขอซื้อหุ้น
&#8220;เศรษฐา&#8221; ยอมรับแสนสิริขายหุ้นเพิ่มทุนไม่ทันไตรมาส 2 การเมืองเริ่มนิ่ง สถาบันต่างชาติกลับมาเจรจารอบใหม่
8 ก.ค. 2553

“เศรษฐา” ยอมรับแสนสิริขายหุ้นเพิ่มทุนไม่ทันไตรมาส 2 การเมืองเริ่มนิ่ง สถาบันต่างชาติกลับมาเจรจารอบใหม่ 
นายเศรษฐา ทวีสิน กรรมการผู้จัดการใหญ่ บริษัท แสนสิริ (SIRI) เปิดเผยถึงความคืบหน้าในการเสนอขายหุ้นเพิ่มทุนให้แก่นักลงทุนแบบเฉพาะเจาะจง (พีพี) จำนวน 500 ล้านหุ้นว่า ถึงแม้ราคาหุ้นของแสนสิริขณะนี้จะอยู่ที่ 5.75 บาท สูงกว่าราคาขายที่กำหนดไว้ไม่ต่ำกว่า 4.28 บาท แต่คงขายหุ้นไม่ทันภายในระยะเวลาที่กำหนดไตรมาส 2 ปีนี้ 
อย่างไรก็ตาม ขณะนี้สถานการณ์การเมืองไทยเริ่มนิ่งทำให้สถาบันต่างประเทศเริ่มกลับมาเจรจาเรื่องซื้อหุ้นกับบริษัทใหม่อีก รอบ หลังจากที่ชะลอการเจรจามาก่อนหน้านี้ 
“สถาบันต่างประเทศกลับมาเจรจาเรื่องซื้อหุ้น แต่ยังลังเลและไม่ได้ตัดสินใจแต่อย่างใด เพราะต้องการขอรอดูสถานการณ์ก่อน และราคาหุ้นไม่ใช่ประเด็นสำคัญ จุดสำคัญอยู่ตรงที่การตัดสินใจของนักลงทุนสถาบันมากกว่า”
นายเศรษฐา กล่าวว่า แสนสิริจะยังไม่ได้เสนอขายหุ้นเพิ่มทุน แต่ก็ไม่ได้กระทบต่อบริษัทแต่อย่างใด เพราะเป็นเพียงหนึ่งในหลายทางเลือก และบริษัทเองยังคงมีกระแสเงินสดที่ดี ยอดขายดี
ก่อนหน้านี้ แสนสิริออกหุ้นกู้ระยะยาว อายุ 7 ปี มูลค่ารวม 2,000 ล้านบาทให้แก่นักลงทุนแบบเฉพาะเจาะจง อัตราดอกเบี้ยคงที่ 5.6% ต่อปี และได้ปรับแผนการเพิ่มทุนของบริษัทจาก 1,400 ล้านหุ้น มูลค่ารวมประมาณ 6,000 ล้านบาท ลดเหลือเพียง 500 ล้านหุ้น
ช่วงนี้นักลงทุนให้ความสนใจหุ้นอสังหาริมทรัพย์เพิ่มขึ้นรวมถึงหุ้น SIRI ส่งผลให้ราคาหุ้นวิ่งฉิว